
B9‑0553/2022
Eiropas Parlamenta rezolūcija par izredzēm panākt divu valstu risinājumu attiecībā uz Izraēlu un Palestīnu
(2022/2949(RSP))
Eiropas Parlaments,
–	ņemot vērā iepriekšējās rezolūcijas par Tuvo Austrumu miera procesu, jo īpaši 2017. gada 18. maija rezolūciju par divu valstu risinājuma panākšanu Tuvajos Austrumos[footnoteRef:1], [1:  OV C 307, 30.8.2018., 113. lpp.] 

–	ņemot vērā Padomes secinājumus par Tuvo Austrumu miera procesu, jo īpaši 2013. gada 16. decembra, 2014. gada 12. maija, 2015. gada 20. jūlija, 2016. gada 18. janvāra un 2016. gada 20. jūnija secinājumus,
–	ņemot vērā Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Izraēlas Valsti, no otras puses[footnoteRef:2], [2:  OV L 147, 21.6.2000., 3. lpp.] 

–	ņemot vērā Eiropas un Vidusjūras reģiona valstu Pagaidu asociācijas nolīgumu par tirdzniecību un sadarbību starp Eiropas Kopienu, no vienas puses, un Palestīnas atbrīvošanas organizāciju Jordānas Rietumkrasta un Gazas sektora Palestīniešu pašpārvaldes vajadzībām, no otras puses[footnoteRef:3], [3:  OV L 187, 16.7.1997., 3. lpp.] 

–	ņemot vērā Komisijas skaidrojošo paziņojumu par tādu preču izcelsmes norādi, ko ieved no Izraēlas kopš 1967. gada jūnija okupētajām teritorijām[footnoteRef:4], [4:  OV C 375, 12.11.2015., 4. lpp.] 

–	ņemot vērā 2013. gada 19. jūlija Pamatnostādnes par Izraēlas vienību un šo vienību darbību teritorijās, ko Izraēla okupējusi kopš 1967. gada jūnija, atbilstību ES finansētām dotācijām, godalgām un finanšu instrumentiem, sākot ar 2014. gadu,
–	ņemot vērā Eiropas Savienības 2021. gada ziņojumu par Izraēlas apmetnēm okupētajā Rietumkrastā, tostarp Austrumjeruzalemē,
–	ņemot vērā Eiropas Savienības un Apvienoto Nāciju Organizācijas Palīdzības un darba aģentūras Palestīnas bēgļiem Tuvajos Austrumos (UNRWA) 2021. gada 7. jūnija kopīgo deklarāciju par ES atbalstu UNRWA (2017–2024),
–	ņemot vērā 1949. gada Ženēvas konvencijas,
–	ņemot vērā ANO Drošības padomes un ANO Ģenerālās asamblejas attiecīgās rezolūcijas,
–	ņemot vērā Apvienoto Nāciju Organizācijas īpašā referenta par cilvēktiesību stāvokli kopš 1967. gada okupētajās palestīniešu teritorijās 2022. gada ziņojumu,
–	ņemot vērā 2022. gada ziņojumu par Apvienoto Nāciju Organizācijas Tirdzniecības un attīstības konferences (UNCTAD) palīdzību palestīniešu tautai: norises okupētās palestīniešu teritorijas ekonomikā,
–	ņemot vērā 1993. un 1995. gada Oslo vienošanās,
–	ņemot vērā 2002. gada Arābu valstu miera iniciatīvu,
–	ņemot vērā Tuvo Austrumu Kvarteta 2013. gada ceļvedi,
–	ņemot vērā Reglamenta 132. panta 2. punktu,
A.	tā kā miera panākšana Tuvajos Austrumos joprojām ir starptautiskās sabiedrības, arī Eiropas Savienības, svarīga prioritāte un obligāts priekšnoteikums globālajai stabilitātei un drošībai;
B.	tā kā Komisijas priekšsēdētājas vietnieks / Augstais pārstāvis ārlietās un drošības politikas jautājumos vairākkārt ir paudis apņemšanos atjaunot un pastiprināt Eiropas Savienības lomu Tuvo Austrumu miera procesā;
C.	tā kā Eiropas Savienības attiecībām ar abām pusēm jābalstās uz cilvēktiesību un demokrātijas principu ievērošanu, jo tie ir to iekšpolitikas un starptautiskās politikas pamatprincipi un būtiski šo attiecību elementi;
D.	tā kā Apvienoto Nāciju Organizācijas Humānās palīdzības koordinācijas biroja (UN OCHA) dati liecina, ka okupētajā Rietumkrastā, tostarp Austrumjeruzalemē, dzīvojošajiem palestīniešiem 2022. gads ir bijis visnāvējošākais gads kopš 2006. gada, proti, līdz 2022. gada 18. oktobrim Izraēlas spēki ir nogalinājuši 105 palestīniešus, tostarp 26 bērnus, savukārt tajā pašā laikposmā palestīnieši no Rietumkrasta ir nogalinājuši desmit Izraēlas civiliedzīvotājus, trīs ārvalstniekus un četrus Izraēlas karavīrus;
E.	tā kā lielākās Izraēlas, palestīniešu un starptautiskās cilvēktiesību organizācijas, kā arī vairāki ANO īpašie referenti nesen ir nākuši klajā ar ziņojumiem, kuros norādīts, ka Izraēlas politika attiecībā uz palestīniešiem saskaņā ar starptautiskajām tiesībām ir aparteīds;
F.	tā kā pēdējo 15 gadu laikā aptuveni divi miljoni Gazas joslā dzīvojošo palestīniešu saskaras ar hronisku un arvien pasliktinošos humanitāro krīzi, ko izraisījis Hamas režīms, atkārtotie kari un pašreizējā blokāde, kas pielīdzināma iedzīvotāju kolektīvai sodīšanai; tā kā saskaņā ar UN OCHA datiem gandrīz 80 % Gazas iedzīvotāju ir atkarīgi no humānās palīdzības, vairāk nekā puse Gazas iedzīvotāju dzīvo nabadzībā un gandrīz 80 % jauniešu Gazas joslā ir bezdarbnieki;
G.	tā kā Gazas joslā trūkst vairāku smagu slimību ārstēšanai piemērotu medicīnisko iekārtu un pakalpojumu, tostarp radioterapijas un ķīmijterapijas; tā kā šo slimību pacientiem ir jāpieprasa Izraēlas iestādēm medicīniskas izbraukšanas atļaujas; tā kā liela daļa pieprasījumu, tostarp attiecībā uz maziem bērniem, tiek izskatīti novēloti vai noraidīti drošības apsvērumu dēļ, kā rezultātā iet bojā cilvēki; tā kā daudzu to vecāku (parasti māšu) pieprasījumi, kuri piesakās pavadīt savus bērnus uz ārstēšanu, tiek noraidīti vai uz tiem netiek atbildēts, tā atstājot bērnus kritiski svarīgas ārstēšanas laikā bez pavadības;
H.	tā kā Eiropas Savienības pārstāvja (Rietumu krasts un Gazas josla, UNRWA) biroja 2021. gada ziņojumā par Izraēlas apmetnēm okupētajā Rietumkrastā, tostarp Austrumjeruzalemē, norādīts, ka pagājušajā gadā ir palielinājies apmetņu objektu skaits okupētajās palestīniešu teritorijās (22 030), jo īpaši Austrumjeruzalemē, kur jaunu dzīvojamo vienību skaits ir vairāk nekā divkāršojies salīdzinājumā ar 2020. gadu (no 6288 līdz 14 894), un tā ir daļa no Izraēlas apmetņu pastāvīgas paplašināšanas tendences;
I.	tā kā UN OCHA norāda, ka okupētajā Rietumkrastā, tostarp Austrumjeruzalemē, desmit gadu laikā kopš 2012. gada decembra okupācijas ietvaros ir nojauktas 7088 būves, tostarp 1419 līdzekļu devēju finansētas būves, un pārvietots 9931 cilvēks;
J.	tā kā Izraēlas varas iestādes turpina īstenot sistemātisku politiku, kuras ietvaros tiek veikta palestīniešu administratīva apcietināšana bez apsūdzības izvirzīšanas vai tiesas procesa; tā kā palestīniešu ieslodzīto atbalsta un cilvēktiesību asociācija “Addameer” norāda, ka ieslodzījumā Izraēlā joprojām atrodas 4760 palestīniešu politieslodzītie, tostarp 820 administratīvi ieslodzītie, 160 bērni, 33 sievietes un seši Palestīniešu likumdošanas padomes locekļi;
K.	tā kā 2021. gada oktobrī Izraēlas Aizsardzības ministrija izdeva militāru rīkojumu, ar kuru sešas palestīniešu nevalstiskās organizācijas (ieslodzīto atbalsta un cilvēktiesību asociācija “Addameer”, “Al-Haq”, pētniecības un attīstības centrs “Bisan”, “Defense for Children International-Palestine”, Lauksaimniecības darba komiteju savienība un Palestīniešu sieviešu komiteju savienība) tika noteiktas par “nelikumīgām apvienībām” (teroristu organizācijām); tā kā 2022. gada augustā Izraēlas spēki šo organizāciju birojos veica kratīšanu, konfiscēja dokumentus un iznīcināja aprīkojumu; tā kā šīs organizācijas joprojām saskaras ar iebiedēšanu un mēģinājumiem tās deleģitimizēt;
L.	tā kā visa Palestīniešu pašpārvaldei paredzētā Eiropas Savienības 2021. gada finansējuma izmaksa tika atlikta uz vairākiem mēnešiem, jo kaimiņattiecību un paplašināšanās komisārs mēģināja ieviest nosacījumu, kas prasa pārskatīt palestīniešu mācību grāmatas; tā kā šo priekšlikumu Padome ar balsu vairākumu atkārtoti noraidīja; tā kā šī kavēšanās būtiski iedragāja palestīniešu administrācijas darbību, jo īpaši pamatpakalpojumus, tostarp sabiedrības veselības jomā, un izraisīja ierēdņu algu izmaksai nepieciešamā finansējuma trūkumu;
M.	tā kā 2022. gada 11. maijā Izraēlas militārā reida laikā Dženinā (pilsēta okupētajā Rietumkrastā) tika nogalināta žurnāliste Shireen Abu Aqla; tā kā, neraugoties uz daudziem aicinājumiem, nav veikta neatkarīga izmeklēšana par viņas nogalināšanu un šī noziedzīgā nodarījuma izdarītāji nav saukti pie atbildības;
N.	tā kā UNCTAD 2022. gada ziņojumā norādīts, ka Izraēlas okupācija kropļo palestīniešu ekonomiku un noved pie lauksaimniecības un rūpniecības piespiedu likvidēšanas okupētajās teritorijās, un tādēļ pasliktinās palestīniešu iedzīvotāju sociālekonomiskie apstākļi; tā kā UNCTAD lēš, ka palestīniešu saimnieciskās darbības ierobežojumu izmaksas sasniedz 25,3 % no Rietumkrasta IKP un kopējie IKP zaudējumi laikposmā no 2000. līdz 2020. gadam sasniedz 50 miljardus ASV dolāru;
O.	tā kā okupētajās palestīniešu teritorijās saglabājas augsts bezdarba līmenis (kopumā 26 %), Gazas joslā bez darba ir vairāk nekā puse darbaspēka un Rietumkrastā bezdarba līmenis ir 17 %; tā kā palestīniešu ekonomikai okupācijas laikā ir vājas spējas radīt darbvietas un tāpēc lielākajai daļai palestīniešu darba ņēmēju nav citas izvēles, kā vien meklēt darbu Izraēlā un apmetnēs,
1.	atkārtoti aicina izbeigt ieilgušo Izraēlas un palestīniešu konfliktu un palestīniešu zemes okupāciju un šai nolūkā ar starptautiskās sabiedrības atbalstu atjaunojot patiesas miera sarunas starp abām pusēm, pamatojoties uz noteiktiem parametriem divu valstu risinājumam, lai vienotos par galīgā statusa nolīgumu; atzinīgi vērtē atkārtotus palestīniešu līderu aicinājumus rīkot miera sarunas un pauž nožēlu, ka Izraēlas valdībai nav šādas apņemšanās;
2.	pauž nožēlu par to, ka, neraugoties uz dažādām iniciatīvām, pēdējās desmitgadēs Tuvo Austrumu miera procesā nav gūti reāli rezultāti un tāpēc turpinās vardarbība un iet bojā daudz nevainīgu cilvēku, pastāvīgi pasliktinās situācija okupētajās palestīniešu teritorijās, turpinās Izraēlas apmetņu paplašināšana Rietumkrastā, tostarp Austrumjeruzalemē, turpinās Gazas joslas blokāde, palielinās palestīniešu sabiedrības neapmierinātība, aug spriedze Izraēlas sabiedrībā, ieilgst nestabilitāte Tuvojos Austrumos un ekstrēmistu grupas konfliktu izmanto par instrumentu savu mērķu sasniegšanai;
3.	nosoda visus vardarbības aktus starp izraēliešiem un palestīniešiem, tostarp pārmērīgu spēka pielietošanu Izraēlas aizsardzības spēku militārajās operācijās, teroristu uzbrukumus nevainīgiem civiliedzīvotājiem un uzbrukumus civilajai infrastruktūrai, apmetņu iemītnieku pieaugošo vardarbību un raķešu neselektīvu raidīšanu no Gazas joslas uz Izraēlu, un aicina šos aktus nekavējoties izbeigt; ir īpaši nobažījies par piespiedu pārvietošanas risku Masafer Yatta apgabalā; atgādina, ka okupācijas varas civiliedzīvotāju pārvietošana uz militāri okupētu teritoriju ir ceturtās Ženēvas konvencijas pārkāpums un saskaņā ar Starptautiskās Krimināltiesas Romas statūtiem — kara noziegums; prasa izbeigt nesodāmību par starptautisko humanitāro tiesību pārkāpumiem, ko izdarījis jebkurš konfliktā iesaistīts dalībnieks, un saukt vainīgos pie atbildības; 
4.	atkārtoti pauž stingru atbalstu divu valstu risinājumam kā vienīgajam dzīvotspējīgajam konflikta risinājumam, saskaņā ar kuru Izraēlas Valsts un Palestīnas Valsts pastāv līdzās mierā un drošībā, savstarpēji atzīst viena otru un 1967. gada robežas un savstarpēji vienojas par zemes apmaiņu un Jeruzalemi kā abu valstu galvaspilsētu; pauž bažas par to, ka vēl vairāk nostiprinās nedemokrātiska realitāte, kurā pastāv viena valsts un valda nelīdztiesība, pastāvīga okupācija un konflikti; aicina dalībvalstis vienoti iestāties par divu valstu risinājumu un atbalstīt PV/AP tādu Eiropas Savienības iniciatīvu izstrādē, kuru mērķis ir sasniegt šo mērķi; 
5.	atkārtoti pauž nelokāmu apņemšanos nodrošināt gan izraēliešu, gan palestīniešu drošību;
6.	nosoda Palestīniešu pašpārvaldes sistemātiskos centienus apspiest opozīciju, tostarp patvaļīgi arestējot kritiķus un oponentus, kuri bieži vien tiek spīdzināti vai pakļauti citādai nežēlīgai attieksmei; nosoda to, ka Palestīniešu pašpārvaldes spēki ir nogalinājuši ievērojamu aktīvistu un kritiķi Nizar Banat, kurš apcietinājumā tika piekauts līdz nāvei, un pauž nožēlu, ka par viņa nāvi joprojām neviens nav saukts pie atbildības;
7.	atkārto savu 2014. gada 17. decembra rezolūcijā pausto atbalstu Palestīnas valsts statusa atzīšanai un aicina Eiropas Savienību turpināt atbalstīt palestīniešu valsts veidošanu, kuras pamatā ir demokrātija, tiesiskums, cilvēktiesības un pamatbrīvības;
8.	atgādina, ka, ievērojot Oslo vienošanās un attiecīgās ANO Drošības padomes rezolūcijas, par Jeruzalemes statusu jālemj abām pusēm un neviena trešā persona nedrīkst ar savu rīcību ietekmēt šo lēmumu; mudina Amerikas Savienotās Valstis atcelt savu lēmumu pārcelt ASV vēstniecību Izraēlā uz Jeruzalemi un mudina tās no jauna atvērt savu konsulātu Austrumjeruzalemē; aicina pilnībā ievērot 1967. gadā Svētajai esplanādei (al-Haram al-Sharif / Tempļa kalnam) noteikto status quo;
9.	atkārtoti aicina ar politiska risinājuma starpniecību, ievērojot nepieciešamos drošības pasākumus, atvieglot Gazas joslā pastāvošo humanitāro krīzi un izbeigt piecpadsmit gadus ilgo Gazas joslas blokādi; mudina Izraēlas varas iestādes pārskatīt izceļošanas atļauju politiku, lai palestīniešu pacienti varētu nekavējoties piekļūt pienācīgai ārstēšanai un viens no vecākiem varētu pavadīt bērnus, kuri ārstēšanās nolūkā izceļo no Gazas joslas; aicina Izraēlas varas iestādes piešķirt visiem vēža pacientiem trīs mēnešu atļaujas, lai nepieļautu risku, ka novēlotas atļauju izsniegšanas dēļ viņi varētu nesaņemt laicīgu ārstēšanu; vēlreiz aicina ļaut Eiropas Parlamenta deputātiem netraucēti piekļūt Gazas joslai, lai veiktu humanitārus apmeklējumus uz vietas;
10.	atkārtoti uzsver to, cik liela nozīme Tuvo Austrumu miera procesā ir palestīniešu izlīgumam un vienotībai; pauž dziļas bažas par to, ka kopš 2005. gada Palestīnā nav notikušas prezidenta vēlēšanas un kopš 2006. gada — likumdevēja vēlēšanas, un pauž nožēlu, ka prezidents Mahmoud Abbas ir uz nenoteiktu laiku atlicis 2021. gadā plānotās vēlēšanas; aicina Palestīnā sarīkot pārredzamas, ticamas un iekļaujošas prezidenta un likumdevēja vēlēšanas, lai nostiprinātu palestīniešu politiskās vadības leģitimitāti; aicina Izraēlu ievērot savas saistības un ļaut šīm vēlēšanām notikt Austrumjeruzalemē; atkārtoti uzstāj, ka ir jāatļauj Eiropas Savienībai un Eiropas Parlamentam novērot šīs vēlēšanas, ja tie tiks uzaicināti; 
11.	uzsver — tā kā situācija okupētajās palestīniešu teritorijās pastāvīgi pasliktinās, divu valstu risinājuma dzīvotspējas saglabāšanai ir jābūt Eiropas Savienības neatliekamai prioritātei; aicina nekavējoties izbeigt visas vienpusējās Izraēlas darbības, kas liek šķēršļus vai kaitē divu valstu risinājumam, jo īpaši apmetņu būvniecību un paplašināšanu, palestīniešu mājokļu un infrastruktūras nojaukšanu un palestīniešu ģimeņu piespiedu pārvietošanu no okupētā Rietumkrasta, tostarp Austrumjeruzalemē; atkārtoti norāda, ka ES neatzīs izmaiņas 1967. gada robežās, ja vien abas puses par tām nevienosies; mudina ES un dalībvalstis pieprasīt kompensāciju par visas ES finansētās infrastruktūras nojaukšanu okupētajās palestīniešu teritorijās, kā arī vākt oficiālus nojaukšanas rīkojumus kā iespējamus pierādījumus kara noziegumiem;
12.	aicina Eiropas Savienību divpusējās attiecībās ar Izraēlu turpināt attīstīt politiku, kas paredz diferenciāciju starp Izraēlas Valsts teritoriju un okupētajām palestīniešu teritorijām saskaņā ar attiecīgajiem Eiropas Savienības Tiesas nolēmumiem un ANO Drošības padomes Rezolūciju Nr. 2334; uzstāj, ka visos ES nolīgumos ar Izraēlu ir nepārprotami un skaidri jānorāda, ka tie nav piemērojami teritorijai, ko Izraēla okupēja 1967. gadā; aicina Komisiju nodrošināt, ka diferenciācijas princips tiek konsekventi piemērots visos ES divpusējo attiecību ar Izraēlu aspektos; aicina pilnībā un efektīvi īstenot spēkā esošos ES tiesību aktus un divpusējos režīmus, ko piemēro Izraēlas apmetnēs ražotiem produktiem;
13.	aicina pieņemt tādus Eiropas Savienības tiesību aktus, kas saskaņā ar starptautiskajām humanitārajām tiesībām aizliegtu visus tirdzniecības darījumus ar okupētajās palestīniešu teritorijās esošajām Izraēlas apmetnēm; norāda, ka tādu produktu tirdzniecība, kas ražoti okupētā teritorijā ierīkotās apmetnēs, vai tirdzniecība ar okupēto teritoriju, veicina starptautisko humanitāro tiesību pārkāpumus un sekmē cilvēktiesību pārkāpumus, kas bieži vien saistīti ar apmetnēm, piemēram, zemes konfiskāciju, dabas resursu izmantošanu un vietējo iedzīvotāju pārvietošanu vai diskrimināciju;
14.	uzsver, ka ir ārkārtīgi svarīgi atjaunot politisko perspektīvu divu valstu risinājumam; aicina izstrādāt Eiropas Savienības politisko iniciatīvu, kuras mērķis būtu atsākt Tuvo Austrumu miera procesu, lai gūtu reālus rezultātus un vienotos par galīgā statusa nolīgumu; mudina PV/AP sadarbībā ar dalībvalstīm, Amerikas Savienotajām Valstīm un citiem starptautiskajiem partneriem veicināt starptautisku konferenci, kas ir pirmais solis, kurš daudzpusējā satvarā būtu jāsper, lai sasniegtu šo mērķi;
15.	aicina efektīvi izmantot Eiropas Savienības ekonomisko un politisko ietekmi gan uz Izraēlu, gan palestīniešiem, lai panāktu abu pušu patiesu iesaistīšanos Tuvo Austrumu miera procesā; aicina pārskatīt ES divpusējās attiecības ar abām pusēm, tostarp asociācijas nolīgumu ar Izraēlu un tā īstenošanu, ņemot vērā tā 2. pantu, progresa trūkumu miera procesā un pasākumus, kas apdraud divu valstu risinājumu;
16.	atbalsta Ārlietu padomes 2013. gada 16. decembra secinājumos apstiprināto Eiropas Savienības apņemšanos saistībā ar nolīgumu par galīgo statusu piedāvāt abām pusēm līdz šim vēl nebijušu politiskā, ekonomiskā un drošības atbalsta pasākumu paketi un īpašu priviliģētu partnerību;
17.	atzinīgi vērtē ilgi atlikto Eiropas Savienības 2021. gada finansējuma izmaksu Palestīniešu pašpārvaldei 2022. gada jūnijā; pauž nožēlu par šo kavēšanos, ko izraisīja kaimiņattiecību un paplašināšanās komisāra atkārtotie mēģinājumi ieviest nepamatotus nosacījumus šim finansējumam, kas Palestīniešu pašpārvaldi nostādīja vēl sarežģītākā situācijā un draudēja izraisīt tās fiskālo sabrukumu;
18.	uzsver, ka ir svarīgi veidot uzticēšanos starp abām pusēm gan politiskajā, gan cilvēku savstarpējo attiecību līmenī, jo tas ir obligāts priekšnoteikums sekmīgam miera procesam un Izraēlas un Palestīnas mierīgai līdzāspastāvēšanai nākotnē; aicina palielināt Eiropas Savienības atbalstu šādām iniciatīvām;
19.	mudina Komisiju palielināt finansējumu projektiem, kuru mērķis ir uzlabot palestīniešu arābu minoritātes stāvokli Izraēlā, kam nākotnē var būt nozīmīga loma izraēliešu un palestīniešu mierīgā līdzāspastāvēšanā;
20.	mudina Eiropas Savienību palielināt politisko un finansiālo atbalstu pilsoniskās sabiedrības organizācijām, tostarp kopīgām izraēliešu un palestīniešu iniciatīvām, kuru mērķis ir panākt mieru un aizsargāt cilvēktiesības abās pusēs; pauž dziļas bažas par pilsoniskās sabiedrības darbības iespēju samazināšanos Izraēlā un Palestīnā un mudina ES šo jautājumu noteikt par prioritāti politiskajā dialogā ar Izraēlas valdību un Palestīniešu pašpārvaldi; nosoda to, ka Izraēla ir noteikusi vadošās palestīniešu cilvēktiesību organizācijas par “nelikumīgām apvienībām” (teroristu organizācijām); aicina Izraēlas iestādes atcelt šo lēmumu un ļaut šīm organizācijām turpināt savu svarīgo darbu; pauž nožēlu par nepamatoti ilgo ES finansējuma apturēšanu vairākām no šīm organizācijām, kurai par iemeslu bija kaimiņattiecību un paplašināšanās komisāra lēmums, kas pieņemts, pamatojoties uz nepamatotiem apgalvojumiem, kuri smagi kaitējuši šo organizāciju darbībai un reputācijai; aicina Komisiju turpināt sniegt finansiālu atbalstu palestīniešu nevalstiskajām organizācijām;
21.	nosoda Izraēlas plaši izplatīto politiku un praksi uz slepenu pierādījumu pamata un bez tiesas sprieduma vai apsūdzības turēt administratīvā apcietinājumā simtiem palestīniešu, to vidū cilvēktiesību aizstāvi Salah Hammouri, un aicina nekavējoties izbeigt šo politiku;
22.	stingri nosoda žurnālistes Shireen Abu Aqla nogalināšanu Izraēlas militārā reida laikā Dženinā (pilsēta okupētajā Rietumkrastā); šo nogalināšanu daudzas neatkarīgas izmeklēšanas saista ar Izraēlas spēkiem;
23.	pauž sašutumu par to, ka Ahmad Manasra, neraugoties uz viņa smago veselības stāvokli, joprojām tiek turēts apcietinājumā vieninieku kamerā — to var pielīdzināt spīdzināšanai; pauž dziļu nožēlu par to, ka aicinājumi viņu atbrīvot, tostarp Eiropas Savienības un ANO ekspertu aicinājumi, nav uzklausīti; mudina Izraēlas varas iestādes pārskatīt savu lēmumu un nekavējoties viņu atbrīvot;
24.	aicina nekavējoties izbeigt abu pušu īstenotu kūdīšanu uz naidu vai vardarbību saistībā ar Izraēlas un palestīniešu konfliktu; mudina Eiropas Savienību atbalstīt ANO neatkarīgo starptautisko komisiju, kas veic izmeklēšanu okupētajās palestīniešu teritorijās, tostarp Austrumjeruzalemē, un Izraēlā, un konstruktīvi sadarboties ar to, jo īpaši saistībā ar tās uzdevumu apzināt periodisko saspīlējumu, nestabilitātes un ieilgušā konflikta pamatcēloņus, un ES un dalībvalstu saziņā ar Izraēlas iestādēm ņemt vērā mehānisma konstatējumus un ieteikumus;
25.	atkārtoti uzsver, cik svarīgi ir panākt ilgstošu mieru, stabilitāti un labklājību Tuvo Austrumu reģionā; atzinīgi vērtē Eiropas Savienības apņemšanos sadarboties ar tās reģionālajiem un starptautiskajiem partneriem, lai sasniegtu šo mērķi; atgādina, cik svarīga šajā sakarībā ir Arābu valstu miera iniciatīva;
26.	aicina Izraēlas valdību atcelt 2022. gada 20. oktobrī ieviestos jaunos ierobežojumus, kas attiecas uz ārvalstu pilsoņu ieceļošanu un uzturēšanos Rietumkrastā un ietekmē palestīniešu sabiedrību un Eiropas Savienības pilsoņus, tostarp apmeklētājus, laulātos un ģimenes locekļus, studentus un akadēmisko aprindu pārstāvjus, kā arī ekspertus un brīvprātīgos; šajā sakarībā uzsver, cik svarīgs ir ES savstarpīguma princips attiecībā uz ieceļošanu bez vīzas;
27.	atbalsta Starptautisko Krimināltiesu tās veiktajā izmeklēšanā par situāciju okupētajās palestīniešu teritorijās un aicina Eiropas Savienību atbalstīt tiesas iesaistīšanos, kā tā to dara citās konflikta situācijās visā pasaulē;
28.	atkārtoti pauž atbalstu UNRWA, kas sniedz būtiskus pakalpojumus palestīniešu bēgļu aizsardzībai un cilvēciskajai attīstībai Tuvajos Austrumos; aicina Eiropas Savienību, dalībvalstis un starptautisko sabiedrību palielināt politisko un finansiālo atbalstu Aģentūrai pēc tam, kad Apvienoto Nāciju Organizācijas Ģenerālā asambleja nesen atjaunoja tās pilnvaras;
29.	uzdod priekšsēdētājai šo rezolūciju nosūtīt Padomei, Komisijai, Komisijas priekšsēdētājas vietniekam / Savienības augstajam pārstāvim ārlietās un drošības politikas jautājumos, ES īpašajam pārstāvim Tuvo Austrumu miera procesā, dalībvalstu valdībām un parlamentiem, ANO ģenerālsekretāram, Kvarteta pārstāvim, Arābu valstu līgas ģenerālsekretāram, Amerikas Savienoto Valstu prezidentam un Kongresam, Izraēlas Knesetam un valdībai, Palestīniešu pašpārvaldes prezidentam un Palestīniešu likumdošanas padomei.

